তিনি যেখানেই যান না কেন, তাঁর নিজস্ব কায়দাতেই থাকেন। হাওয়াই চপ্পল হোক বা সরু পাড়ের সাদা শাড়ি— এটা তো মুখ্যমন্ত্রীর ‘ট্রেডমার্ক’ হয়ে গিয়েছে।
কিন্তু তার সঙ্গে যুক্ত হয়েছে, ‘ওয়াক’।
কালীঘাটের বাড়িতে ট্রেডমিলের ব্যবস্থা রয়েছে, তবু মমতা অনেক সময়েই নবান্ন থেকে বাড়ি ফেরার পথে গাড়ি থেকে নেমে পার্কে হেঁটে নেন একটু অথবা বিধানসভার অধিবেশনের সময়, সেখানকার লনেই চলে তাঁর সান্ধ্য-হন্টন।
বিদেশে গিয়েও তিনি হাঁটা নিয়ে কোনও আপোস করেন না। এর আগে লন্ডনের রাস্তায়, টেমস নদীর ধারে তাঁকে হাঁটতে দেখা গিয়েছে। 

এবারে নেদারল্যান্ডস সফরে গিয়েও অন্যথা হয়নি। সপার্ষদ হাঁটতে বেড়িয়ে পড়েছেন দ্য হেগের রাস্তায়। হেঁটে হেঁটেই দেখে নিয়েছেন শহরটিকে।

তবে এ দিন হাঁটতে হাঁটতে তিনি দাঁড়িয়ে পড়েন একটি ফলের দোকানে। রাস্তার ধারের ওই দোকানেই পিচ ফল দেখে কিনে ফেলেন তিনি। শুধু কেনাই নয়, সঙ্গে সফররত আমলা, ব্যবসায়ী প্রতিনিধি ও সাংবাদিকদেরও ফল কিনে খাওয়ান মমতা।


এই বিষয়ে অন্যান্য খবর

মমতাদের ক্লিন বোল্ড মোদীর! রাষ্ট্রপতি নির্বাচনে বিরোধীদের তালিকায় ৩টি নাম
হঠাৎ দেখা, বাবুলকে ঝালমুড়ি খাওয়াতে চাইলেন মমতা, কী বললেন বাবুল


হাঁটার সময়ে দেখা হয়ে যায় কয়েকজন ভারতীয়র সঙ্গে। তাঁরা সপরিবারে ছবিও তোলেন মমতার সঙ্গে।

হাঁটতে হাঁটতেই তিনি পৌঁছে যান রাষ্ট্রপুঞ্জের আন্তর্জাতিক সম্মেলন স্থলের কাছে। এই অডিটোরিয়ামেই মমতা ভাষণ দেবেন বৃহস্পতিবার।

তবে তার আগে বুধবার দ্য হেগেই আয়োজন করা হচ্ছে একটি শিল্প সম্মেলনের। পশ্চিমবঙ্গে বিনিয়োগ টানতে তিনি ইউরোপের অন্যতম বৃহৎ বণিক সংগঠন ভিএনও-র সহযোগিতায় হচ্ছে এই শিল্প সম্মেলন।